Microsoft Teams sladrer til chefen om din lokation

Fra marts 2026 kan din arbejdsplads potentielt få et nyt indblik i, hvor du befinder dig i arbejdstiden. Microsoft Teams er på vej med en funktion, der automatisk kan opdatere din arbejdsplacering, når du kobler dig på virksomhedens wifi.

Oversat til hverdagssprog: Logger du ind fra kontoret, kan systemet registrere, hvilken bygning du sidder i. Logger du ikke på virksomhedens netværk – ja, så er du næppe på kontoret.

Wifi afslører din placering

Ifølge Microsofts roadmap er funktionen under udvikling med planlagt global udrulning i marts 2026 til både Windows og Mac.Det skriver tyske PC Welt.

Når din computer forbinder til virksomhedens trådløse netværk, kan Teams automatisk opdatere din arbejdsplacering og vise, hvor du fysisk arbejder. Funktionen er som udgangspunkt slået fra, men det er virksomhedens administratorer, der bestemmer, om den skal aktiveres – og om medarbejderne aktivt skal give samtykke.

Det lyder harmløst. Men konsekvensen er klar: Din arbejdsplads kan i praksis se, om du er på kontoret.

Et værktøj til samarbejde – eller kontrol?

Microsofts officielle argument er effektivitet. Hvis kolleger kan se, at du sidder i bygning C, er det lettere at arrangere et hurtigt fysisk møde. Men funktionen kan også bruges til noget andet: kontrol.

Overholder du aftalen om to dage hjemme og tre dage på kontoret? Er du faktisk på kontoret, når du skriver, at du er det? Eller har du forlænget frokosten lidt rigeligt? I en tid, hvor mange virksomheder strammer grebet om hjemmearbejdet, kan automatisk positionsopdatering blive et digitalt kontrolredskab forklædt som samarbejdsværktøj.

Hvad med Danmark?

I Danmark er reglerne for overvågning på arbejdspladsen stramme. Arbejdsgivere kan ikke bare indføre kontrolforanstaltninger uden klare rammer, information og ofte aftale med medarbejderrepræsentanter. Men teknologien er der. Og hvis funktionen bliver aktiveret, vil den kunne give arbejdsgiveren et langt mere præcist billede af, hvor – og måske hvornår – du arbejder.

Det betyder ikke, at din chef kan se, om du står i Netto eller går tur med hunden. Men hvis du ikke er på virksomhedens netværk, er du heller ikke på kontoret.

Microsoft Teams sladrer til chefen om din lokation